চীন, ভারত ও পাকিস্তানকে ছাড়িয়ে বাংলাদেশ
চলতি অর্থবছরে বৈশ্বিক জিডিপি প্রবৃদ্ধির যে পূর্বাভাস দিয়েছে বিশ্বব্যাংক তাতে বাংলাদেশ ভারত বা পাকিস্তানকেই শুধু নয় বরং শক্তিশালী অর্থনীতির দেশ চীনকেও ছাড়িয়ে যাবে। ২০১৯-২০ অর্থবছরে (৩০ জুন) বাংলাদেশের প্রবৃদ্ধি ৭ দশমিক ২ শতাংশ হবে বলে পূর্বাভাস দিয়েছে বিশ্বব্যাংক।পরবর্তী অর্থবছরে যা আরও খানিকটা বেড়ে ৭ দশমিক ৩ শতাংশ হতে পারে। দক্ষিণ এশিয়ার দেশগুলোতে ২০২০ সালে জিডিপি প্রবৃদ্ধি ৫ দশমিক ৫ শতাংশ হবে। ভারত ও শ্রীলংকায় দেশজ বিনিয়োগ ও দেশজ চাহিদা বাড়ায় উৎপাদনও বাড়বে। ব্যবসা-বাণিজ্যের পরিবেশ উন্নত হওয়ায় এবং অবকাঠামো খাতে বিনিয়োগ বাড়ার সুবিধা নিয়ে বাংলাদেশ, পাকিস্তান ও আফগানিস্তানে জিডিপি প্রবৃদ্ধি হার বাড়ার পূর্বাভাস দিয়েছে বিশ্বব্যাংক।







ভারতে ব্যাংক নয় এমন আর্থিক প্রতিষ্ঠানগুলো থেকে তেমন বিনিয়োগ আসে না, যে অবস্থা আরও দীর্ঘমেয়াদি হবে। ফলে ২০১৯-২০ অর্থ বছরে (৩১ মার্চ) দেশটির প্রবৃদ্ধির গতি কিছুটা কমে ৫ শতাংশ হবে।তবে পরবর্তী অর্থবছরে তা আবার বেড়ে ৫ দশমিক ৮ শতাংশ হবে।




পাকিস্তানে ২০১৯-২০ অর্থবছরে (জুন ৩০) জিডিপি প্রবৃদ্ধি ২ দশমিক ৪ শতাংশ হবে। পরবর্তী অর্থবছরে তা বেড়ে ৩ শতাংশ হতে পারে।২০ ডিসেম্বর ২০১৯ সাল পর্যন্ত পাওয়া তথ্য বিশ্লেষণ করে বিশ্বব্যাংক এ প্রতিবেদন প্রকাশ করেছে।
বিশ্বব্যাংকের প্রতিবেদনে, বিনিয়োগ ও বাণিজ্যে ধীরে ধীরে উন্নতির মাধ্যমে গত বছরের তুলনায় এবছর বৈশ্বিক অর্থনৈতিক প্রবৃদ্ধির গতি কিছুটা দ্রুত হওয়ার আভাস দেয়া হয়েছে। ২০১৯ সালে বিশ্বে প্রবৃদ্ধির হার ছিল ২ দশমিক ৪ শতাংশ এবং এবার যেটা ২ দশমিক ৫ শতাংশ হতে পারে।
কয়েকটি উদীয়মান ও উন্নয়নশীল দেশ গত বছরের সংকট কাটিয়ে নিজেদের অর্থনীতির উন্নয়ন ঘটাবে, এই আশা থেকেই বিশ্বব্যাংক প্রবৃদ্ধির এই পূর্বাভাস দিয়েছে। যদিও একই সঙ্গে বলেছে, যুক্তরাষ্ট্র এবং আরও কয়েকটি উন্নয়নশীল দেশের মোট দেশজ উৎপাদন (জিডিপি) কিছুটা হ্রাস পাবে।
চীনের সঙ্গে বাণিজ্য যুদ্ধে জড়িয়ে যুক্তরাষ্ট্রের মোট দেশজ উৎপাদনে যে অনিশ্চয়তা দেখা দিয়েছে তার জেরে দেশটির জিডিপি প্রবৃদ্ধির হার কিছুটা কমে ১ দশমিক ৮ শতাংশ হবে বলে আভাস দেয়া হয়েছে। শিল্পনির্ভর ইউরো অঞ্চলেও ‘ইন্ডাস্ট্রিয়াল অ্যাক্টিভিটি’ হ্রাস পাওয়ায় জিডিপিতে নিম্নগতি থাকতে পারে বলে ধারণা করা হয়েছে। তবে ব্রাজিলের মতো উদীয়মান অর্থনীতির দেশে গত বছরের তুলনায় মোট দেশজ উৎপাদন বাড়বে। মেক্সিকো ও তুরস্কে ২০১৯ সালে প্রবৃদ্ধি প্রায় শূন্য ছিল, এ বছর ওই অবস্থার উন্নতি ঘটা উচিত বলে মনে করছে বিশ্বব্যাংক। ধীরে হলেও আর্জেন্টিনার অর্থনৈতিক অগ্রগতিও হচ্ছে। তবে দুই বছরের তুলনায় এবার প্রবৃদ্ধির গতি কমে যেতে পারে।
প্রবৃদ্ধির শীর্ষ তিন দেশে বাংলাদেশ : বিশ্বে অর্থনৈতিক প্রবৃদ্ধি অর্জনে শীর্ষ দেশের তালিকায় থাকবে বাংলাদেশ। জাতিসংঘে প্রকাশিত এক প্রতিবেদনে দেখা গেছে, চলতি ২০২০ সালে বিশ্বে মাত্র দুটি দেশের মোট দেশজ উৎপাদনে (জিডিপি) প্রবৃদ্ধি বাংলাদেশের চেয়ে বেশি হবে। দেশ দুটি হচ্ছে গায়ানা ও দক্ষিণ সুদান। তৃতীয় সর্বোচ্চ প্রবৃদ্ধি হবে বাংলাদেশের। জাতিসংঘ চলতি অর্থবছরে বাংলাদেশের সম্ভাব্য প্রবৃদ্ধি ধরেছে ৭ দশমিক ৮ শতাংশ।
বিশ্ব অর্থনীতির গতিপ্রকৃতি নিয়ে জাতিসংঘ প্রকাশিত ‘বৈশ্বিক অর্থনৈতিক পরিস্থিতি ও সম্ভাবনা-২০২০’ শীর্ষক প্রতিবেদনে এ পূর্বাভাস দেয়া হয়েছে। জাতিসংঘের অর্থনৈতিক ও সামাজিক বিভাগ (ইউএন-ডেসা), আঙ্কটাড ও জাতিসংঘের পাঁচটি আঞ্চলিক পরিষদের যৌথ উদ্যোগে এ প্রতিবেদন তৈরি করা হয়েছে। প্রতিবেদনের তথ্য অনুযায়ী, বাংলাদেশের চেয়ে বেশি প্রবৃদ্ধি হবে ক্যারিবিয়ান অঞ্চলের দেশ গায়ানা ও আফ্রিকার দেশ দক্ষিণ সুদানে। গায়ানায় হঠাৎ করেই তেলের উৎপাদন ব্যাপকভাবে বেড়ে গেছে। বর্তমানে প্রতিদিন ১ লাখ ২০ হাজার ব্যারেল তেল উৎপাদন হচ্ছে দেশটিতে। ফলে চলতি বছরে দেশটির অর্থনৈতিক প্রবৃদ্ধি ৮০ দশমিক ৬ শতাংশ হবে বলে পূর্বাভাস দিয়েছে জাতিসংঘ। এ ছাড়া দক্ষিণ সুদানের প্রবৃদ্ধি ৮ দশমিক ১ শতাংশ ধরা হয়েছে। যেসব দেশের ৭ শতাংশের বেশি প্রবৃদ্ধির পূর্বাভাস রয়েছে তাদের মধ্যে ইথিওপিয়ার ৭ দশমিক ৫ শতাংশ, রুয়ান্ডার ৭ দশমিক ৩ শতাংশ, আইভরি কোস্টের ৭ দশমিক ১ শতাংশ ও মালদ্বীপের ৭ দশমিক ১ শতাংশ। জাতিসংঘের এই প্রতিবেদনে বলা হয়েছে, দক্ষিণ এশিয়ার কয়েকটি দেশ তুলনামূলক বেশি অগ্রগতি করছে। বাংলাদেশ এর মধ্যে অন্যতম। বাংলাদেশ বৈশ্বিক অর্থনৈতিক অস্থিরতার সুযোগ নিয়েছে। পাশাপাশি তৈরি পোশাক শিল্পের বৈশ্বিক চাহিদাকেও কাজে লাগিয়েছে। বাংলাদেশে সর্বশেষ অর্থবছরে ৮ দশমিক ১ শতাংশ অর্থনৈতিক প্রবৃদ্ধি হয়েছে, যা ছিল অপ্রত্যাশিত। বাংলাদেশ এখনও বস্ত্র ও তৈরি পোশাক শিল্পে নির্ভরশীল। প্রতিবেদনে আরও বলা হয়, এসডিজির ৮ নম্বর অভীষ্টের প্রথম লক্ষ্যমাত্রা হচ্ছে এলডিসি দেশগুলোতে অন্তত ৭ শতাংশ অর্থনৈতিক প্রবৃদ্ধি অর্জন। এই লক্ষ্যমাত্রা এলডিসি দেশগুলোর মাত্র ১৫ শতাংশ দেশ অর্জন করতে পেরেছে। তার মধ্যে বাংলাদেশ রয়েছে।

চলতি অর্থবছরে বৈশ্বিক জিডিপি প্রবৃদ্ধির যে পূর্বাভাস দিয়েছে বিশ্বব্যাংক তাতে বাংলাদেশ ভারত বা পাকিস্তানকেই শুধু নয় বরং শক্তিশালী অর্থনীতির দেশ চীনকেও ছাড়িয়ে যাবে। ২০১৯-২০ অর্থবছরে (৩০ জুন) বাংলাদেশের প্রবৃদ্ধি ৭ দশমিক ২ শতাংশ হবে বলে পূর্বাভাস দিয়েছে বিশ্বব্যাংক।পরবর্তী অর্থবছরে যা আরও খানিকটা বেড়ে ৭ দশমিক ৩ শতাংশ হতে পারে। দক্ষিণ এশিয়ার দেশগুলোতে ২০২০ সালে জিডিপি প্রবৃদ্ধি ৫ দশমিক ৫ শতাংশ হবে। ভারত ও শ্রীলংকায় দেশজ বিনিয়োগ ও দেশজ চাহিদা বাড়ায় উৎপাদনও বাড়বে। ব্যবসা-বাণিজ্যের পরিবেশ উন্নত হওয়ায় এবং অবকাঠামো খাতে বিনিয়োগ বাড়ার সুবিধা নিয়ে বাংলাদেশ, পাকিস্তান ও আফগানিস্তানে জিডিপি প্রবৃদ্ধি হার বাড়ার পূর্বাভাস দিয়েছে বিশ্বব্যাংক।